# A korai gondozás fogalma, tartalma, intézményrendszere

**Pedagógiai szakszolgálati tevékenység**

*(jelenleg ide rendelt tevékenység a koragyermekkori intervenció a köznevelés intézményrendszerében)*

A nemzeti köznevelésről szóló 2011. évi CXC. törvény, tíz pedagógiai szakszolgálati tevékenységet sorol fel. Ezek országos hálózatát a 2013 februárjában életbe lépett 15/2013. (II. 26.) EMMI rendelet (szakszolgálati rendelet) határozza meg.

A tíz pedagógiai szakszolgálati feladat a köznevelési törvény alapján:

1. a gyógypedagógiai tanácsadás, korai fejlesztés, oktatás és gondozás,
2. a fejlesztő nevelés,
3. a szakértői bizottsági tevékenység,
4. a nevelési tanácsadás,
5. a logopédiai ellátás,
6. a továbbtanulási, pályaválasztási tanácsadás,
7. a konduktív pedagógiai ellátás,
8. a gyógytestnevelés,
9. az iskolapszichológiai, óvodapszichológiai ellátás,
10. a kiemelten tehetséges gyermekek, tanulók gondozása

**A koragyermekkori intézményi ellátórendszer résztvevői**

A koragyermekkori ellátást nyújtó ágazatok képviselői, az egészségügyi, a köznevelési, a szociális és gyermekvédelmi és az egyéb szereplők azok, akik a gyermek fogantatásától az iskolába lépésig kísérhetik és szolgáltatásaikkal segíthetik a gyermeket és családját. Annak ellenére, hogy a hatályos jogi szabályozás az óvodába járó gyermek esetén nem biztosítja a korai fejlesztést, a tágan értelmezett koragyermekkor az iskolába lépésig terjed, így az ágazatok szolgáltatásait összegző áttekintéskor az óvoda is a szolgáltató intézményrendszer része.





*A koragyermekkori intervenciós rendszer szereplői (Kereki, 2014)*

A koragyermekkori ellátórendszer ágazati szereplői a folyamat különböző szakaszaiban nyújtják szolgáltatásaikat. Megjelenhetnek:

* a szűrés, jelzés szakaszában,
* a diagnosztikai folyamatban,
* az ellátások, juttatások, szolgáltatások időszakában.

Együttműködő partnerek: a szülő, a védőnő és a házi gyermekorvos

A tágan értelmezett, a teljes korosztályt érintő kora gyermekkori programok célja, hogy bármely társágazat fókuszából indulva, a 0-7 éves gyermekek egészséges életkezdését, esély-kiegyenlítését és a legoptimálisabb iskola-kezdését támogassa.

A cél elérése érdekében első lépésként szükséges:

* a gyermekek fejlődésének nyomon követése,
* a fejlődési rizikó tényezők feltárása,
* az eltérő fejlődést mutató gyermekek kiszűrése az alapellátásban.

Ehhez korszerű és egységes ismeretekre és módszerekre van szükség a

* védőnők
* a házi gyermekorvosok
* és a szülők számára.

**A kora gyermekkori intervenció kliensútjainak differenciált alakítása**

Minden gyermek (és családja) egyéni szükségleteihez igazodó utat kell kialakítani! Ebben először a sérülés-specifikus megközelítés a meghatározó, majd a születést követően a 0-3 éves korosztályra és a 3 év felettiek számára kialakított specifikáció lehetséges.

A két korosztályi csoportba sorolás okai:

* a köznevelésben a 3 éves kor mérföldkő: ez az óvodába lépés időpontja;
* a pedagógiai szakszolgálatok belső tagozódása is követi ezt a szakaszolást: 0-3 éves kor között a megyei, fővárosi pedagógiai szakszolgálatok szakértői bizottságai diagnosztizálnak, 3 év felett a tankerületi intézményekbe kerülnek először a gyermekek;
* a korai életszakaszban nem beszélünk fogyatékosságról, a fogyatékosságcsoportba való besorolás a gyermekek többségénél nem releváns;
* a korai állapotból, a „rizikó” jelenlétéből nehéz következtetni a későbbi tüneti képre.

0-3 éves korcsoportban:

* fogyatékosságot eredményező állapotok (szindrómák, érzékszervi sérülések, mozgásrendszeri eltérések, központi idegrendszer károsodásai) ,
* koraszülött gyermekek, ún. „rizikóbabák”,
* átlagtól eltérő fejlődésmenetet mutató gyermekek és a viselkedés és a hangulati élet rendellenességei.

3 éves kor felettiek:

* fogyatékosságcsoportonként jelennek meg, a kliensút kialakításának szempontjai szerint.



*A kliensút kialakításának szempontjai*